Document ID: 32004R0069

Nariadenie Komisie (ES) č. 69/2004
z 15. januára 2004,
ktorým sa povoľujú odchýlky od určitých ustanovení smernice Rady 1999/105/ES vo veci obchodovania s reprodukčným materiálom lesných drevín získaným z niektorých základných materiálov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 1999/105/ES z 22. decembra 1999 o obchodovaní s reprodukčným materiálom lesných drevín [1], a najmä na jej článok 6 ods. 7,
keďže:
(1) V súlade so smernicou 1999/105/ES má reprodukčný materiál lesných drevín, s ktorým sa má obchodovať, pochádzať zo základného materiálu, ktorý spĺňa požiadavky stanovené v prílohách k smernici.
(2) S reprodukčným materiálom z lesných drevín pochádzajúcim zo schváleného základného materiálu možno obchodovať v rámci niekoľkých kategórií, vrátane kategórie "kvalifikovaný".
(3) Základný materiál druhov, na ktoré sa pôvodne nevzťahovala smernica Rady 66/401EHS [2], z ktorého sa produkuje reprodukčný materiál lesných drevín, ktorý nespĺňa všetky požiadavky smernice 1999/105/ES a v dôsledku dlhého životného cyklu nemôže splniť tieto požiadavky v prijateľnom časovom období.
(4) V záujme predchádzania nedostatku základného materiálu určeného na produkciu reprodukčného materiálu by sa mali povoliť výnimky na obmedzené obdobie, ktoré by podliehali určitým podmienkam.
(5) Opatrenia stanovené v tomto nariadení sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,
PRIJALA TOTO NARIADENIE:
Článok 1
1. Toto nariadenie sa uplatňuje na základný materiál borovice prímorskej (Pinus pinaster Ait.), ktorý spĺňa požiadavky smernice 1999/105/ES s výnimkou bodu 1c) prílohy IV k uvedenej smernici.
2. Ak reprodukčný materiál pochádza zo základného materiálu druhu dreviny uvedenej v odseku 1, členské štáty môžu povoliť obchodovanie s týmto reprodukčným materiálom v rámci kategórie "kvalifikovaný".
Na účely tohto nariadenia platia definície "základný materiál", "reprodukčný materiál", "kvalifikovaný" a "úradný orgán" stanovené v článku 2 smernice 1999/105/ES.
Článok 2
1. Členské štáty oznámia Komisii a ostatným členským štátom každý základný materiál, ktorý bol schválený na produkciu reprodukčného materiálu lesných drevín na základe tohto nariadenia.
2. Pri príslušnej položke v národnom registri uznaných základných materiálov uvedenom v článku 10 smernice 1999/105/ES sa uvedie poznámka "článok 6 ods. 7 smernice 1999/105/ES", ktorá označuje, že základný materiál nespĺňa všetky požiadavky uvedenej smernice.
3. Pri príslušnej položke v komunitárnom registri základných materiálov schválených na produkciu reprodukčného materiálu lesných drevín podľa článku 11 smernice 1999/105/ES sa uvedie poznámka "článok 6 ods. 7 smernice 1999/105/ES", ktorá označuje, že základný materiál nespĺňa všetky požiadavky uvedenej smernice.
4. Pri príslušnej položke v liste o pôvode podľa prvej zarážky článku 12 smernice 1999/105/ES sa uvedie poznámka "článok 6 ods. 7 smernice 1999/105/ES", ktorá označuje, že základný materiál nespĺňa všetky požiadavky uvedenej smernice. Podrobné informácie sú uvedené v prílohe k tomuto nariadeniu.
Článok 3
Pri obchodovaní s reprodukčným materiálom lesných drevín pochádzajúcim zo základného materiálu povoleného na základe článku 14 ods. 1 smernice 1999/105/ES musí byť na etikete alebo v dokumentoch dodávateľa uvedené "Materiál spĺňa požiadavky stanovené v nariadení Komisie (ES) č. 69/2004".
Článok 4
Toto nariadenie nadobúda účinnosť siedmy deň nasledujúci po jeho uverejnení v Úradnom vestníku Európskej únie.
Prestane sa uplatňovať 15 rokov po nadobudnutí účinnosti.
Toto nariadenie je záväzné v celom rozsahu a je priamo uplatniteľné vo všetkých členských štátoch.
V Bruseli 15. januára 2004

Labels: 3
6